***Low*** je album vydaný Davidom Bowiem v roku 1977 a je vo všeobecnosti považovaný za jeden z jeho najvplyvnejších diel. Je to prvý album z takzvanej „berlínskej trilógie", série kolaborácií s hudobníkom Brianom Enom. Napriek tomu, že album je súčasťou trilógie s prívlastkom berlínská, jeho väčšia časť bola nahratá na zámku Châteu d'Hérouville neďaleko Paríža. V Berlíne, v štúdiách Hansa boli nahaté niektoré vokálne party a album bol zmixovaný do finálnej podoby. Experimentálny, avantgardný štýl bol ďalej preskúmaný na albumoch *"Heroes"* a *Lodger*. Pracovný názov albumu bol *New Music Night and Day* (slov.: *Nová hudba dňom i nocou*).

I samotný formát platne bol netradičný: prvá strana obsahovala priame, kratšie piesne–fragmenty; zatiaľ čo druhá strana pozostávala z dlhších inštrumentálnych skladieb.

Po albume *Station to Station*, ktorého nahrávanie sa uskutočňovalo na vrchole Bowieho závislosti na kokaíne, Bowie začal prehodnocovať svoje umelecké záujmy. Odsťahoval sa z Los Angeles do Európy a začal abstinovať. Texty jeho skladieb na *Low* sa zaoberajú letargiou, depresiami, ocudzením a samodeštruktívnym správaním. Veľká časť hudby, ktorá nakoniec skončila na albume bola zamýšľaná ako hudba k filmu *Muž, ktorý padol na zem*, v ktorom Bowie hral hlavnú úlohu. Bowiemu sa však skladby nepodarilo dokončiť načas. Obal albumu tvorí Bowieho fotografia z filmu.

Hudba na albume sa v mnohom inšpirovala nemeckými hudobnými skupinami ako Kraftwerk a Neu!. Napriek tomu však bola uznávaná pre jej originalitu a fakt, že sa jej do istej miery podarilo predbehnúť svoj čas. Vplyv albumu je badateľný v mnohých žánroch, či už je to post-punk, new wave alebo industrial.

Americký server Pitchfork Media zostavil rebríček najlepších albumov 70. rokov, pričom *Low* sa dostal na prvé miesto. V roku 2003 časopis Rolling Stone vytvoril rebríček 500 najlepších albumov všetkých čias. *Low* sa dostal na 249. miesto. Skladateľ Philip Glass vytvoril v roku 1992 album *Low Syphony*, ktorý bol založený na Bowieho a Enovej hudbe. Trent Reznor z americkej skupiny Nine Inch Nails počúval *Low* každý deň pri nahrávaní jeho opusu *The Downward Spiral*.

*Low* sa v britskom albumobom rebríčku dostal až na druhé miesto, v Amerike sa dostal na miesto jedenáste. Z albumu boli vydané dva single: „Sound and Vision" a „Be My Wife". Pričom prvý z nich sa dostal až na tretie miesto britského rebríčka singlov.

Zoznam skladieb
---------------

Autorom skladieb je David Bowie, s výnimkou označených skladieb.

1. „Speed of Life" – 2:46
2. „Breaking Glass" (Bowie, Davis, Murray) – 1:52
3. „What in the World" – 2:23
4. „Sound and Vision" – 3:05
5. „Always Crashing in the Same Car" – 3:33
6. „Be My Wife" – 2:58
7. „A New Career in a New Town" – 2:53
8. „Warszawa" (Bowie, Eno) – 6:23
9. „Art Decade" – 3:46
10. „Weeping Wall" – 3:28
11. „Subterraneans" – 5:39

Reedície
--------

Album bol vydaný v dvoch reedíciách na CD, prvýkrát v roku 1991 americkým vydavateľstvom Rykodisc a obsahol tri ďalšie bonusové skladby. Druhýkrát vydala album spoločnosť EMI v roku 1999. Táto edícia bola digitálne remastrovaná a neobsahovala žiadne bonusové skladby.

### Reedícia Rykodisc (1991)

1. „Some Are" (predtým nevydaná) – 3:24
2. „All Saints" (predtým nevydaná) – 3:25
3. „Sound and Vision" (1991 remix od 808 State) – 4:43

Hudobný personál
----------------

* **Producenti**:
	+ David Bowie
	+ Tony Visconti

* **Hudobníci**:
	+ David Bowie – vokály, gitara, basová gitara, saxofón, xylofón, vibrafón, fúkacia harmonika, perkusie, klávesové nástroje: klavír, ARP a Chamberlin
	+ Brian Eno – vokály, splinter minimoog, report ARP, gitary, klavír, klávesy, chamberlin, syntetizátory
	+ Carlos Alomar – gitara
	+ Dennis Davis – bicie a perkusie
	+ George Murray – basová gitara
	+ Ricky Gardiner – gitara
	+ Mary Hopkin – sprievodné vokály
	+ Iggy Pop – sprievodné vokály
	+ Eduard Meyer – violončelo
	+ Roy Young – klavír, Farfisa organ
	+ Peter and Paul - klavír a ARP na skladbe „Subterraneans"

|  |
| --- |
| **David Bowie** |
| Diskografia |
| **Štúdiové albumy:** *David Bowie* | *Space Oddity* | *The Man Who Sold The World* | *Hunky Dory* | *The Rise and Fall of Ziggy Stardust and Spiders from Mars* | *Aladdin Sane* | *Pin Ups* | *Diamond Dogs* | *Young Americans* | *Station to Station* | *Low* | *"Heroes"* | *Lodger* | *Scary Monsters (and Super Creeps) | Let's Dance | Tonight* | *Never Let Me Down* | *Black Tie White Noise* | *Outside* | *Earthling* | *'hours...'* | *Heathen* | *Reality* | *The Next Day* |
| **Tin Machine** *Tin Machine* | *Tin Machine II* |
| **Kopcertné albumy** *David Live* | *Stage* | *Ziggy Stardust: The Motion Picture* | *Tin Machine Live: Oy Vey, Baby* | *Santa Monica '72* | *Bowie at the Beeb* | *LiveAndWell.com* |
| **Soundtracky** *Christiane F.* | *Labyrinth* | *The Buddha of Suburbia* |
| **Kompilácie** *ChangesOneBowie* | *ChangesTwoBowie* | *The Best of Bowie* | *Rare* | *Sound + Vision* | *Changesbowie* | *The Singles Collection* | *The Best of 1969/1974* | *The Best of 1974/1979* | *All Saints* | *Best of Bowie* | *The Platinum Collection* | *The Best of 1980/1987* |
| **Kategórie**: David Bowie | Piesne Davida Bowieho | Filmy s Davidom Bowiem |